Lørdag aften tabte AaB en testkamp mod de ukrainske mestre fra Shakhtar Donetsk. Alligevel er cheftræneren tilfreds.

- Med lidt held og dygtighed kunne vi have fået uafgjort i dag, men selve indholdet af vores indsats i dag var meget stærk, sagde Kent Nielsen efter kampen til aabsport.dk. På trods af et hårdt pres fra de ukrainske mestre kom AaB først på tavlen ved en scoring af Nicklas Helenius i det 33. minut. Dermed er han oppe på fire mål i fem testkampe. Men den enlige scoring var ikke nok i lørdagens testkamp. Shakhtar Donetsk udlignede et minut inde i anden halvleg, og 7 minutter senere var ukrainerne igen skarpest, og så stod der 2-1, hvilket også blev kampens resultat. - Alt i alt leverer vi i dag på højt internationalt niveau, og samlet set har vi nu spillet tre gode halvlege mod CSKA Moskva og Shakhtar Donetsk, der alt andet lige bør være bedre end os, evaluerede Kent Nielsen efterfølgende til aabsport.dk.